**Средња школа у Кладову**

**ПРАВИЛНИК О ПОХВАЉИВАЊУ И НАГРАЂИВАЊУ УЧЕНИКА И**

**ИЗБОРУ УЧЕНИКА ГЕНЕРАЦИЈЕ**

**КЛАДОВО, 2019. г.**

На основу члана 119. став 1. тачка 1) Закона о основама система образовања и васпитања („Сл.гласник РС“, бр. 88/2017, 27/2018 - др.закон, 10/2019), члана 45. Закона о средњем образовању и васпитању („Сл.гласник РС“, бр. 55/2013, 101/2017) и члана 134. Статута школе, Школски одбор Средње школе у Кладову је на седници одржаној дана, \_\_\_\_\_\_\_\_\_\_\_\_\_2019. године донео

**ПРАВИЛНИК О ПОХВАЉИВАЊУ И НАГРАЂИВАЊУ УЧЕНИКА И**

**ИЗБОРУ УЧЕНИКА ГЕНЕРАЦИЈЕ**

**I ОПШТЕ ОДРЕДБЕ**

**Члан 1.**

Правилником о похваљивању и награђивању ученика и избору ученика генерације (даље: Правилник) у Средњој школи у Кладову (даље: Школа), прописују се врсте похвала и награда које могу добити ученици, услови и начин њиховог додељивања, као и услови, поступак и критеријуми за избор ученика генерације.

**Члан 2.**

Као посебан облик признања у току школовања ученику се додељује диплома за изузетан општи успех, односно за изузетан успех из појединих наставних области или предмета и изузетна постигнућа у било којој области рада школе, у складу са посебним правилником.

**II ПОХВАЛЕ**

**Члан 3.**

Наставничко веће, на предлог одељењског старешине и одељењског већа, може доделити похвалу:

1. Ученицима који на крају наставне године постигну одличан (5,00) општи успех и примерно владање;
2. Ученицима који на крају наставне године постигну одличан општи успех и примерно владање;
3. „Ученик генерације“ – похвала једном ученику завршног разреда, на крају наставне године, након избора ученика генерације.

Ученику се пригодном приликом (подела сведочанстава или диплома) уручује похвалница за изречену одговарајућу похвалу.

**Члан 4.**

Похвалу одељењског старешине и одељењског већа ученик добија за остварене резултате у раду, учењу и понашању, као и за учешће у културној и јавној делатности школе, на крају класификационог периода или на крају првог полугодишта и уписују се у ђачку књижицу.

**III НАГРАДЕ**

**Члан 5.**

Награде се додељују ученицима као признање за изузетан успех постигнут у учењу и раду у свим наставним и ваннаставним активностима, као и признање за освојено место на такмичењима које је Школа организовала или у њима учествовала.

Награде се могу доделити у свим случајевима из члана 3. Правилника, као за похвале.

**Члан 6.**

Награде се могу доделити поједином ученику, групи ученика или одељењској заједници.

Награде се додељују на крају наставне године, а у изузетним случајевима и током наставне године.

**Члан 7.**

Награде додељује Наставничко веће Школе, на предлог одељењског старешине или предметног наставника, по прибављеном мишљењу Одељењског већа или стручног већа.

**Члан 8.**

Награде се могу додељивати на следећи начин:

1. куповином књига, спортске опреме, школских реквизита и прибора и сл.
2. посетом позоришним и биоскопским представама, концертима, спортским манифестацијама и сл.
3. упућивањем на екскурзију, летовање, зимовање и сл.
4. у изузетним случајевима и у новчаним износима, зависно од финансијских могућности Школе.

Поједином ученику може се доделити истовремено и похвала и награда.

**IV УЧЕНИК ГЕНЕРАЦИЈЕ**

**Члан 9.**

Ученик завршног разреда који је у току школовања постигао изузетан успех у учењу и владању, такмичењу и обављању ваннаставних активности бира се за „Ученика генерације“.

Кандидат за „Ученика генерације“ може бити ученик који је у току школовања имао одличан општи успех и примерно владање.

**Члан 10.**

„Ученика генерације“ проглашава Наставничко веће, на предлог Одељељског већа и Комисије за бодовање, након спроведеног поступка рангирања кандидата на основу критеријума предвиђених овим Правилником, уколико има више предложених кандидата за избор.

На одељењским већима завршних разреда на крају наставне године, одељењске старешине, након обављених консултација са одељењским заједницама, иницирају поступак за избор ''Ученика генерације'', подношењем предлога кандидата за избор „Ученика генерације“ члановима својих Одељењских већа.

Уколико постоји више предлога за избор ученика генерације, одељењски/е старешина/е у року од 3 дана од дана одржавања одељењског већа, Комисији за бодовање подноси/е писани предлог са образложењем и поткрепљеном документацијом (дипломе, уверења и слично).

Критеријуми за бодовање у поступку избора „Ученика генерације“ одређени су овим правилником.

**Члан 11.**

Бодови за постигнут одличан општи успех добијају се тако што се просечна оцена за сваки разред помножи са 10. Ученик може по овом основу имати минимално 180, а максимално 200 бодова.

Бодови за постигнуте резултате на такмичењима у знању из појединих предмета, спортским такмичењима, конкурсима, школским активностима и ваннаставним активностима:

1. **Резултати на такмичењима у организацији Министарства просвете, науке и технолошког развоја Републике Србије**

Бодови за постигнуте појединачне резултате на такмичењима у знању из наставних предмета:

|  |  |  |  |  |  |
| --- | --- | --- | --- | --- | --- |
| Освојена награда –  место | I | II | III | Учешће са пласманом | Учешће |
| ОКРУЖНО | 20 | 15 | 10 | 5 | 2 |
| МЕЂУОКРУЖНО | 25 | 20 | 15 | 10 | 2 |
| РЕПУБЛИЧКО | 50 | 40 | 30 | - | 5 |

Бодови за постигнуте резултате на појединачним спортским такмичењима:

|  |  |  |  |  |
| --- | --- | --- | --- | --- |
| Награда - место | I | II | III | учешће |
| ОКРУЖНО | 10 | 8 | 6 | 1 |
| МЕЂУОКРУЖНО | 15 | 10 | 8 | 1 |
| РЕПУБЛИЧКО | 25 | 20 | 10 | 2 |

Кандидату који је учествовао у екипним спортским такмичењима, припада 20% бодова предвиђених за појединачно такмичење.

Бодови освојени на свим нивоима такмичењима у знању из одређеног наставног предмета или спортске дисциплине, се сабирају за ту школску годину.

1. **Освојене награде и пласмани на конкурсима и позивним такмичењима на нивоу републике:**

* у организацији Министарства просвете, науке и технолошког развоја Републике Србије: (I награда–25 бодова, II награда–20 бодова и III награда–15 бодова)
* у организацији других институција, установа и организација у земљи и иностранству: (I награда–15 бодова, II награда–10 бодова и III награда–5 бодова)

За освојене награде и пласман на конкурсима и позивним такмичењима, кандидати се бодују за сваку школску годину, а бодови се сабирају. За одређену школску годину кандидат може да се бодује за резултате постигнуте на два конкурса односно такмичења.

1. **Учешће у осталим школским активностима:**

* Први одлазак у ИС ''Петница'', бодује се са 5 бодова, а други одлазак (и сваки наредни) бодује се са по 10 бодова
* руковођење одељењском заједницом: за сваку годину руковођења 1 бод;
* учествовање у раду ученичког парламента: за сваку годину учествовања у раду ученичког парламента 1 бод;
* за сваку годину руковођења ученичким парламентом по 5 бодова.

1. **Учешће у ваннаставним активностима:**

Учешће у раду секција утврђених планом и програмом образовно-васпитног рада у току школовања: за активност у раду секција добија 1 бод по секцији за сваку годину учествовања у раду секције (бодује се учешће у највише две секције у једној школској години).

Кандидат се бодује из највише два предмета (две спортске дисциплине) у једној школској години, а највише из осам предмета (дисциплина) у току школовања.

**Члан 12.**

Поступак бодовања врши Комисија за бодовање, коју чине секретар, педагог и одељењске старешине матураната, а коју именује директор решењем.

Комисија има задатак да на основу утврђених критеријума изврши бодовање и састави ранг листу.

Ранг листа се доставља Наставничком већу које врши проглашење ''Ученика генерације'' и то оног ученика који је, применом критеријума за бодовање а на основу сачињене ранг листе, освојио највећи број бодова.

Уколико два или више кандидата на ранг листи предложених за „Ученика генерације“ имају једнак број бодова, предност има кандидат који има највише бодова на основу резултата на такмичењима у знању.

Ако кандидати имају једнак број бодова на основу резултата на такмичењима у знању, предност има кандидат који у току школовања има најмањи укупан број неоправданих изостанака.

У случајевима једнaког броја бодова предложених кандидата, описаних у ставовима 4. и 5. овог члана, коначну одлуку о избору ''Ученика генерације'' доноси Наставничко веће тајним изјашњавањем о свим кандидатима.

Приликом доношења коначне одлуке узима се у обзир ранг листа коју је сачинила Комисија за бодовање, али и укупан утисак о ученику на основу његовог друштвеног ангажовања, као и односа према другим ученицима и наставницима.

Уколико је поднет само један предлог за избор ученика генерације, не врши се рангирање, већ ''Ученика генерације'' проглашава Наставничко веће, на предлог Одељењског већа одељења којем припада предложени кандидат.

**Члан 13.**

Приговор или жалба на одлуку Наставничког већа подноси се Школском одбору у року од 3 дана након саопштавања проглашења Ученика генерације.

Жалбу може уложити сваки ученик или радник школе ако сматра да је награда додељена ученику који је не заслужује.

Школски одбор разматра жалбу и доноси одлуку у року од 7 дана од дана подношења жалбе.

Одлука Школског одбора је коначна.

**VI ПРЕЛАЗНЕ И ЗАВРШНЕ ОДРЕДБЕ**

**Члан 14.**

Тумачење одредби овог правилника даје Школски одбор.

**Члан 15.**

Правилник ступа на снагу осмог дана од дана објављивања на огласној табли Школе.

**Председник Школског одбора,**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Правилник је заведен под деловодним бројем \_\_\_\_\_\_\_ од \_\_\_\_\_\_\_\_2019. године,

објављен је на огласној табли Школе, дана \_\_\_\_\_\_\_\_\_2019. године, а ступио је на снагу дана \_\_\_\_\_\_\_\_\_\_ 2019. године.

**Секретар Школе,**

**\_\_\_\_\_\_\_\_\_\_\_\_\_\_\_\_\_\_\_\_\_**

**Светлана Поповић**